MEGA จ่อเปิดตัวสินค้าใหม่ 10 รายการ ดันผลงานปี 61 โตเข้าเป้า 10%
MEGA จ่อเปิดตัวสินค้าใหม่ 10 รายการ ดันผลงานปี 61 โตเข้าเป้า 10% พร้อมวางงบ 600 ล้านบาท ขยายกำลังการผลิตในประเทศหวังพัฒนาผลิตภัณฑ์ยาใหม่ต่อเนื่อง
8 มิ.ย. 2561

นายวิเวก ดาวัน ประธานเจ้าหน้าที่บริหาร บริษัท เมก้า ไลฟ์ไซแอ๊นซ์ จำกัด (มหาชน) หรือ MEGA เปิดเผยว่า บริษัทคาดผลการดำเนินงานในไตรมาส 2/61 จะเติบโตดีกว่าไตรมาสก่อนหน้า จากยอดขายที่เริ่มปรับตัวดีขึ้นทั้งในประเทศและต่างประเทศ หลังจากในช่วงไตรมาสแรกเป็นช่วงของโลว์ซีซั่นของธุรกิจ
ขณะที่บริษัทยังคงเป้าหมายรายได้และกำไรสุทธิปีนี้เติบโตที่ระดับ 8-10% จากปีก่อนที่มีรายได้อยู่ที่ 9.6 พันล้านบาท และกำไรสุทธิอยู่ที่ 1.11 พันล้านบาท ซึ่งเป็นไปตามยอดขายทั้งในประเทศและต่างประเทศที่ขยายตัว โดยปีนี้บริษัทมีแผนออกสินค้าใหม่อีกจำนวน 10 รายการ ในกลุ่มยารักษาโรค และวิตามิน เป็นต้น
อย่างไรก็ตามบริษัทมีสัดส่วนรายได้มาจากผลิตภัณฑ์เมก้าวีแคร์ (MegaWecare) 50-52%, ผลิตภัณฑ์ Maxx care 45% และการรับจ้างผลิต (OEM) อีก 3% โดยยังคงมียอดขายจากในประเทศเป็นหลัก
สำหรับภาพรวมการแข่งขันด้านราคาสินค้าประเภท ยา และวิตามินในตลาดยังมีค่อนข้างสูง แต่บริษัทเชื่อมั่นว่าจะยังรักษาระดับอัตรากำไรขั้นต้นให้อยู่ในระดับใกล้เคียงเดิมได้ จากปีก่อนที่มีอัตรากำไรขั้นต้นอยู่ที่ 45% และในไตรมาส 1/61 สามารถทำได้แล้ว 45.6%
“เรายังตั้งเป้ารายได้และกำไรสุทธิจะเติบโตเฉลี่ย 8-10% ทุกปี โดยจะเป็นการเติบโตจากภายในประเทศ และการเข้าซื้อกิจการ M&amp;A ซึ่งปัจจุบันเราก็ยังมองหาโอกาสการเข้าซื้อกิจการอย่างต่อเนื่อง ในธุรกิจที่จะเข้ามาต่อยอดหรือสร้างการเติบโตให้กับบริษัท โดยมองในประเทศที่มีศักยภาพ เช่น กลุ่มประเทศอินโดจีน และเอเชียตะวันออกเฉียงใต้ เป็นต้น แต่อย่างไรก็ตามขณะนี้เรายังไม่มีการเจรจา”นายวิเวก กล่าว
พร้อมกันนี้บริษัทวางงบลงทุนปี 61-62 ไว้ที่ 600 ล้านบาท โดยจะใช้ในการขยายกำลังการผลิตในประเทศ เพื่อพัฒนาผลิตภัณฑ์ยาใหม่อย่างต่อเนื่อง และการสร้างคลังสินค้า รวมถึงการลงทุนสำนักงานที่ประเทศเมียนมา ที่คาดว่าจะแล้วเสร็จภายในปี 62 ซึ่งน่าจะช่วยสนับสนุนยอดขายของบริษัทให้เติบโตมากขึ้น โดยแหล่งเงินลงทุนจะมาจากเงินสดของบริษัท และการกู้ยืมจากสถาบันทางการเงิน จากปัจจุบันที่มีหนี้สินต่อทุน (D/E) อยู่ในระดับที่ต่ำมาก หรือ -0.21 เท่า
ส่วนการขยายธุรกิจ โดยการนำแบรนด์ MegaWecare เข้าไปวางจำหน่ายในประเทศอินโดนีเซีย ขณะนี้ได้มีการขยายทีมขายเข้าไปมากขึ้นกว่า 100 คน ทำให้ยอดขายในประเทศดังกล่าวเติบโตแล้ว 1-2% ของยอดขายรวม ขณะที่การดำเนินงานของบริษัทร่วมทุน บริษัท เมก้า มาลี จำกัด ที่บริษัทถือหุ้นในสัดส่วน 51% ขณะนี้ยังอยู่ระหว่างรอใบอนุญาตจากองค์กรอาหารและยา (อย.) คาดว่าจะสามารถจำหน่ายผลิตภัณฑ์ประเภทเครื่องดื่มเพื่อสุขภาพได้ในไตรมาส 4/61 หรืออย่างช้าไตรมาส 1/62